作者:陳人傑
標題:沁園春
內容:易得仲宣，難得世間，有劉景升。嘆男兒未到，鳴珂謁帝，此身那免，彈鋏依人。橘自盈洲，蕕難共器，一榻相看如越秦。元龍者，獨門前有客，胸次無塵。君今重蒞詩盟。載弄玉飛瓊車後行。過鴟夷西子，曾遊處所，水雲應喜，重見娉婷。張禹堂深，馬融帳暖，吟罷不妨絲竹聲。松江上，約扁舟棹雪，同看梅春。